b'\n_START_ARTICLE_\nPressefotografforbundet\n_START_PARAGRAPH_\nPressefotografforbundet er verdens \xc3\xa6ldste forbund for pressefotografer og fotojournalister stiftet i 1912. Det skete i en lejlighed p\xc3\xa5 B\xc3\xbclowsvej i K\xc3\xb8benhavn, og ingen t\xc3\xa6nkte p\xc3\xa5 at fotografere begivenheden.\n_START_SECTION_\nForbundets historie\n_START_PARAGRAPH_\nOprettelsen skete kun fire \xc3\xa5r efter at dagbladet Politiken havde ansat Holger Damgaard som Danmarks f\xc3\xb8rste pressefotograf. Holger Damgaard var medstifterne af foreningen._NEWLINE_Forbundet havde kun de seks stiftende medlemmer: Holger Damgaard, Julius Aagaard, Rolstad, Asker Michelsen, Th. Larsen og A.W. Sandberg, men dette tal steg hurtigt. I 1927 fik forbundet sit f\xc3\xb8rste kvindelige medlem. I 1941 kom de f\xc3\xb8rste medlemmer fra provinsen med i det k\xc3\xb8benhavnsk dominerede forbund. Medlemstallet var da p\xc3\xa5 25._NEWLINE_Ved forbundets 50 \xc3\xa5rs jubil\xc3\xa6um i 1962 var der 148 medlemmer, mens der ved 75-\xc3\xa5rs-jubil\xc3\xa6et i 1987 var 428. I 2011 er medlemstallet p\xc3\xa5 838._NEWLINE_I 1967 blev Pressefotografforbundet en del af Dansk Journalistforbund._NEWLINE_Blandt medlemmerne er bl.a. danske fotografer som Tine Harden, Henrik Saxgren og Charlotte \xc3\x98stervang.\n_START_SECTION_\n\xc3\x85rets Pressefoto\n_START_PARAGRAPH_\nPressefotografforbundet st\xc3\xa5r bag \xc3\x85rets Pressefoto, hvor den f\xc3\xb8rste udstilling blev afholdt i 1974. Her konkurrerer medlemmerne om at vinde titlen som \xc3\x85rets Pressefotograf og \xc3\x85rets Pressefoto, ligesom der konkurreres i en lang r\xc3\xa6kke andre kategorier._NEWLINE_Blandt vinderne i de forskellige kategorier har v\xc3\xa6ret J\xc3\xb8rn Stjerneklar og Sofie Amalie Klougart.'